ธปท.แนะใช้แบงก์รัฐให้พอดี
ผู้ว่าการ ธปท.เตือนใช้แบงก์รัฐปล่อยกู้เพิ่มต้องระวัง อย่าไปจับกลุ่มลูกหนี้ที่มีปัญหา
25 ส.ค. 2558

ผู้ว่าการ ธปท.เตือนใช้แบงก์รัฐปล่อยกู้เพิ่มต้องระวัง อย่าไปจับกลุ่มลูกหนี้ที่มีปัญหา
นายประสาร ไตรรัตน์วรกุล ผู้ว่าการธนาคารแห่งประเทศไทย (ธปท.) เปิดเผยว่า ครึ่งปีแรกที่ผ่านมา ธนาคารรัฐสามารถปล่อยสินเชื่อเติบโต 5-6% ถือเป็นอัตราที่สมเหตุสมผลแล้ว ไม่ต้องเบ่งหรือให้ธนาคารรัฐเร่งปล่อยกู้มากกว่านี้ เพราะถ้ามีความต้องการสินเชื่อจริง ลูกค้าขายสินค้าได้ แต่ติดขัดปัญหาบางอย่าง ก็สมควรให้ธนาคารรัฐปล่อยกู้ แต่ถ้าลูกหนี้ขายสินค้าไม่ได้ การปล่อยสินเชื่อไปก็จะยุ่ง
“รัฐบาลต้องทำประชานิยมบ้าง เพื่อบรรเทาความเดือดร้อน แต่ต้องทำในระดับพอเหมาะที่ไม่สร้างปัญหาต่อเนื่อง คือถ้าลูกหนี้ขายของไม่ออก ให้สินเชื่อไปไม่รู้จะเอาเงินที่ไหนมาจ่าย หรือความจริงเขาไม่อยากได้สินเชื่อด้วยซ้ำ อยากได้การขยายเวลาการชำระหนี้ดีกว่า” นายประสาร กล่าว
นายอมรเทพ จาวะลา ผู้อำนวยการสำนักวิจัยธนาคาร ซีไอเอ็มบี ไทย กล่าวว่า นโยบายของ รมว.คลัง ที่ให้ธนาคารเฉพาะกิจของรัฐออกซอฟต์โลนแก่ผู้มีรายได้น้อยและเอสเอ็มอีได้เข้าถึงเงินทุนมากขึ้นนั้น ไม่น่าจะมาแข่งขันหรือมาแย่งลูกค้ากับระบบธนาคารพาณิชย์ จนทำให้สินเชื่อของระบบธนาคารพาณิชย์ที่มีแนวโน้มหดตัวอยู่แล้วหดตัวเพิ่มขึ้น เพราะเป็นลูกค้าคนละกลุ่ม
อย่างไรก็ตาม หากลูกค้าเอสเอ็มอีที่ทั้งธนาคารพาณิชย์และธนาคารรัฐให้ความสำคัญมากขึ้น แต่เป็นกลุ่มที่เข้าถึงสินเชื่อได้ยากอยู่แล้ว เพราะธนาคารพาณิชย์ระมัดระวังพอสมควร จากภาวะเศรษฐกิจชะลอส่งผลให้เอสเอ็มอีมีปัญหาหนี้ไม่ก่อให้เกิดรายได้ หรือเอ็นพีแอลเพิ่มขึ้น หากให้ธนาคารรัฐเข้ามาปล่อยกู้ ถือว่าเป็นการช่วยเหลือให้ลูกค้าเอสเอ็มอีเข้าถึงสินเชื่อได้ดีขึ้นส่งผลดีต่อเศรษฐกิจ เพราะถ้ากลุ่มนี้โตเศรษฐกิจก็ดีด้วย
“จากข้อมูลที่รับทราบในเบื้องต้น การเข้าไปใช้ธนาคารรัฐไม่มีนโยบายอะไรใหม่ เป็นกลไกขับเคลื่อนปกติของรัฐบาล ซึ่งที่ผ่านมาสินเชื่อของแบงก์รัฐก็โตได้ดี แต่เป็นลูกค้าคนละกลุ่มกับแบงก์พาณิชย์ ในบางช่วงแบงก์รัฐไปแข่งกับสินเชื่อนอกระบบให้เข้ามาอยู่ในอยู่ระบบด้วยซ้ำ จึงไม่ได้แย่งสินเชื่อกัน ยกเว้นเอสเอ็มอีที่เป็นกลุ่มที่แบงก์รัฐและแบงก์พาณิชย์สนใจตรงกัน แต่กลุ่มนี้การปล่อยกู้มีความระวังสูง ถ้าแบงก์รัฐเข้ามาเน้นมากขึ้นน่าจะเป็นผลดีต่อเศรษฐกิจโดยรวมด้วยซ้ำ” นายอมรเทพ กล่าว
อย่างไรก็ดี ยังต้องติดตามในรายละเอียดของมาตรการกระตุ้นภาครัฐต่อไป ว่าจะช่วยสนับสนุนเศรษฐกิจหรือใช้ธนาคารรัฐเข้ามาเป็นเครื่องมือในการขับเคลื่อนเศรษฐกิจมากน้อยแค่ไหน